**Татар гомуми белем бирү оешмаларында укучылар өчен татар әдәбиятыннан олимпиада сораулары**

**(мәктәп туры, 2019-2020 уку елы) 9 нчы сыйныф**

**Үткәрү вакыты-120 минут**

**Максималь балл – 40**

1. **Теоретик сораулык. Сорау һәм биремнәргә бер сүз яки сүзтезмә белән генә җавап языгыз. (10 балл)**

1. Аллаһны тануны, яратуны, хакыйкатькә ирешүне алга куйган агымның атамасын язып куегыз.

2. Суфичылык идеяләрен үзәккә алган әдәбият. Исемен язып куегыз.

3. Борынгы эпитафик, ягъни каберташ язмалары. Аларны гомуми характерда нинди исем белән атап йөртәләр?

4. Әдәбиятның иң борынгы чоры.

5. Аң-белем, тәрбия мәсьәләләренә зур урын бирелгән, төп герой итеп белемле, әхлаклы герой сурәтләнгән әдәбият.

6. Татар әдәбиятындагы беренче роман. Әсәрнең исемен язып куегыз.

7. Үткән чорларның актуаль һәм кыйммәтле дип саналган, үзләштерелгән яисә иҗат ориентиры итеп алынган тәҗрибә.

8. Кол Гали тарафыннан иҗат ителгән “Кыйссаи Йосыф” әсәренең жанрын язып куегыз.

9. Тормыштагы яңа күренешләрне, җәмгыятьтәге яңа сыйфатларны сәнгатьчә яңа чаралар ярдәмендә сурәтләү, нигезендә яңалык яткан күренеш.

10. Татар әдәбиятында детектив жанрга нигез салган әсәр.

1. **Әдәби әсәргә кагылышлы биремнәр. (20 балл)**

1. З.Бигиевның “Меңнәр, яки гүзәл кыз Хәдичә” әсәрендә Муса һәм Габденнасыйр образларына чагыштырма характеристика бирегез.(10 балл)

2. Әлеге әсәрдә мәгърифәтчелек әдәбиятына хас нинди фикерләр урын ала? (10 балл)

1. **Иҗади эш. (10 балл)**

Куян, бүре һәм юл образларын кулланып, кечкенә генә бер мәсәл языгыз. (10 балл)